Apokalipto

**Apokalipto** () – 2006 m. JAV epinė istorinė veiksmo drama, kurią režisavo Melas Gibsonas.

Filme pasakojama apie majų civilizaciją ir jos žiaurumus. Filmo veiksmas vyksta Jukatano pusiasalyje (Meksikoje) dar prieš ispanų kolonizaciją. Filmavimas vyko trijuose Meksikos valstybės Verakruso valstijos miestuose: Katemake, San Andrės Tuksloje ir Paso de Ovejoje. Filme naudota originali jukatekų majų kalba taip pat kaip kitame Melo Gibsono filme „Kristaus kančia“ (2004) – aramėjų ir lotynų kalbos. Apokalipto vaidmenis atliko iki filmo beveik nežinomi Meksikos aktoriai.

## Siužetas

Filmas pradedamas Will Durant epigrafu: „Didžios civilizacijos nėra užkariaujamos iš išorės, kol pačios savęs nesugriauna iš vidaus“. Bemedžiodami tapyrą džiunglėse Jaguaro Letena, jo tėvas Titnago Dangus ir jų gentainiai sutinka kitą gentį, kurios narių veiduose įžvelgia siaubą. Šie prašo leidimo kirsti jų žemes, bei pasako, kad jų pačių žemės buvo nusiaubtos. Tas baimės jausmas įsiskverbia ir į Jaguaro Pėdos sielą, tačiau tėvas pataria nebijoti. Vakare Senasis pasakorius pasakoja istoriją kaip įvairūs gyvūnai žmogui suteikė savo galias, tačiau žmogus vis vien nesugebantis išpildyti savo troškimų.

Ryte kaimą užpuola Puolančio Vilko vadovaujama gentis. Jie degina namus, o žmones ima į nelaisvę. Jaguaro Letena spėja savo vaiką ir nėščią žmoną virve nuleisti į požeminę olą (čultuną). Grįžęs į kaimą bando padėti gentainiams gintis, tačiau taip pat paimamas į nelaisvę. Įsibrovėlių vado sūnus Vidurinė Akis nužudo jo tėvą perrėždamas gerklę. Be to, vienas iš užpuolikų susekė, kad oloje paslėpti žmonės ir nupjovė virvę. Pavergtieji vedami į majų miestą. Pakeliui jie praeina pro nusiaubtą kaimą, kuriame likusi viena mergaitė išsako pranašystę, kad juos netrukus ištiksiąs galas. Aplink miestą pilna vergų, kurie dirba kasyklose, yra paliegę. Pavergti vyrai vedami į piramidės viršūnę, kurioje šventikai atlieka aukojimo ritualą. Kuomet Jaguaro Letena gulasi ant aukuro, prasideda saulės užtemimas. Šventikas nusprendžia, kad saulės dievas Kukulkanas patenkintas ir baigia aukojimą. Puolantis Vilkas nuveda belaisvius į amfiteatrą ir surengia atrakciją: paleidžia poromis belaisvius link džiunglių ir laido į juos strėles, ietis, kol šie galiausiai žūva. Tačiau Jaguaro Letenai pavyksta nužudyti vieną iš vado sūnų ir pabėgti į džiungles. Jį sužeistą vejasi Puolantis Vilkas, Vidurinė Akis ir dar keletas karių. Juos persekioja prakeiksmas – vieną karį nužudo jaguaras, kitą – nuodinga gyvatė. Nušokęs nuo krioklio ir sėkmingai išplaukęs į krantą Jaguaro Letena paskelbia, kad tai jo žemė, tačiau persekiotojai taip pat šoka nuo krioklio ir tęsia medžioklę. Džiunglėse Jaguaro Letena nukauna Puolantį Vilką ir Vidurinę Akį. Likę du kariai jį užspendžia, tačiau jų dėmesį patraukia jūros pakrantėje pasirodę konkistadorų laivai. Jaguaro Letena spėja ištraukti žmoną ir vaikus iš vandens apsemtos olos.

## Kūryba

Filmo scenarijaus autorius ir prodiuseris Farhadas Safinija sutiko Melą Gibsoną kuriant filmą Kristaus kančia. Safinija ir Gibsonas siekė sukurti filmą, kuris būtų kitoks veiksmo – nuotykinių filmų žanre, kuriame vyrauja kompiuterių sugeneruoti vaizdai, o pagrindinių veikėjų rolės neryškios. Autoriai siekė pavaizduoti senovinę indėnų civilizaciją prieš europiečių atvykimą. Jie rinkosi tarp actekų ir majų. Safinija komentuoja, jog majus pasirinko, kadangi buvo sužavėtas jų medicinos, mokslo, inžinerijos žiniomis, taip pat siekė pavaizduoti jų kruvinus ritualus bei netikėtą civilizacijos griūtį. Kūrėjai studijavo majų sukūrimo ir sunaikinimo mitus, šventuosius raštus iš Popol Vuho knygos, Gvatemaloje, Kosta Rikoje, Jukatane lankė majų šventyklas. Buvo įdarbintas JAV istorikas Richard D. Hansen, kuris padėjo sukurti istorinę filmo dalį. Kaip ir filmui Kristaus kančia, Apokalipto Gibsonas kūrė vietine kalba (šiuo atveju jukatekų majų), idant filmui suteiktų autentiškumo.

Aktoriai filmui buvo parinkti iš Meksikos, Jukatano bei indėniškos kilmės JAV aktoriai. Dalis aktorių parinkti iš džiunglių kaimelių ir net nekalbantys kitokia kalba, negu majų. Be pagrindinių aktorių kolektyviniuose epizoduose dalyvavo dar ~700 aktorių.

Didelis dėmesys buvo skirtas autentiškos aprangos atkūrimui. Vadovaujant grimuotojui Aldo Signoretti ant aktorių buvo nupaišomos tatuiruotės, daromi odos įraižai, parenkami auskarai. Ginklų gamyba bei majų ginkluotės tyrinėjimu užsiėmė anglų ginklakalys Simon Atherton.

Melas Gibsonas siekė, kad filme būtų naudojami realūs pastatai, o ne kompiuterinė grafika. Filmavimui naudoti piramidžių modeliai atitinkantys išlikusių piramidžių liekanas. Filme vaizduojamoje architektūroje buvo sujungti keli majų architektūros stiliai – nors filme atvaizduojamas vėlyvasis majų laikotarpis, tačiau architektūra būdinga klasikinio laikotarpio Tikalio ir Puuko miestams. Pagrindinės filmavimo scenos parinktos Meksikoje, Verakruso valstijoje: Katemake, San Andres Tustloje ir Paso de Ovechase. Krioklio scena filmuota prie Ejipantlos kriolio. Smarkios liūtys ir uraganai privertė atidėti premjerą.

## Kritika
Filmas buvo sukritikuotas eilės antropologų ir archeologų majanistų už senovės majų visuomenės pavaizdavimą kaip vos daugiau nei „brutalių laukinių“ būrį bei įvairius akivaizdžius anachronizmus, nors dalis kritikų vertino filmą teigiamai dėl realistiškumo. Antropologas Karl Taube teigė, jog vaizduojami aukojimo ritualai buvo būdingi ne klasikinei majų civilizacijai, o actekams. Tik šiems vėliau užėmus majų žemes ši praktika galėjusi išplisti. Taip pat ginčytina pabaiga, kuomet atvyksta ispanų konkistadorai, kadangi majų civilizacija iki šių atvykimo jau buvo išnykusi 300 metų. Tačiau ir tuo metu tebegyvavo mažesni majų miestai.

## Apdovanojimai

### Laimėjo
* Centrinio Ohajo filmų kritikų asociacija – COFCA apdovanojimas už **geriausią kinematografiją** (2007 m.) – Dean Semler
* Dalaso-Fort Vorto filmų kritikų asociacijos apdovanojimai – DFWFCA apdovanojimas už **geriausią kinematografiją** (2006 m.) – Dean Semler
* Pirmieji Amerikiečiai Mene – FAITA apdovanojimas už **išskirtinį aktoriaus atlikimą** (2007 m.) – Rudy Youngblood
* Pirmieji Amerikiečiai Mene – FAITA apdovanojimas už **išskirtinį aktoriaus atlikimą (remenčiųjų)** (2007 m.) – Morris Birdyellowhead
* Imagen Foundation – Imagen apdovanojimas už **geriausią remiantįjį aktorių** (2007 m.) – Gerardo Taracena
* Imagen Foundation – Imagen apdovanojimas už **geriausią remiančiąją aktorę** (2007 m.) – Dalia Hernandez
* Motion Picture Sound Editors, JAV – Auksinės Ritės apdovanojimas už **geriausią garso režisūrą muzikai charkteringame filme** (2007 m.) – Dick Bernstein, Jim Henrikson
* Fynikso filmų kritikų draugija – PFCS apdovanojimas už **geriausią kinematografiją** (2006 m.) – Dean Semler

### Nominuotas
* Akademijos Apdovanojimai, JAV – Oskarui už **geriausią pasiekimą grimavime** (2007 m.) – Aldo Signoretti, Vittorio Sodano
* Akademijos Apdovanojimai, JAV – Oskarui už **geriausią pasiekimą garso režisavime** (2007 m.) – Sean McCormack, Kami Asgar
* Akademijos Apdovanojimai, JAV – Oskarui už **geriausią pasiekimą garso maišyme** (2007 m.) – Kevin O’Connell, Greg P. Russell, Fernando Cámara
* Mokslinės fantastikos, fantasy ir siaubo filmų akademija, JAV – Saturno apdovanojimui už **geriausią režisūrą** (2007 m.) – Mel Gibson
* Mokslinės fantastikos, fantasy ir siaubo filmų akademija, JAV – Saturno apdovanojimui už **geriausią tarptautinį filmą** (2007)
* Amerikos kinematografų draugija, JAV – ASC apdovanojimui už **išskirtnius pasiekimus kinematografijoje teatriniuose leidiniuose** (2007 m.) – Dean Semler
* BAFTA apdovanojimai- BAFTA filmų apdovanojimui už **geriausią filmą ne anglų kalba** (2007 m.) – Mel Gibson, Bruce Davey
* Transliuotojų filmų kritikų asociacijos apdovanojimai – BFCA apdovanojimui už **geriausią filmą užsienio kalba** (2007 m.)
* Čikagos filmų kritikų asociacijos apdovanojimai – CFCA apdovanojimui už **geriausią filmą užsienio kalba** (2006 m.)
* Auksiniai Gaubliai, JAV – Auksiniam gaubliui už **geriausią filmą užsienio kalba** (2007 m.)
* Imagen Foundation – Imagen apdovanojimui už **geriausią vaizdą** (2007 m.)

## Aktoriai
: *Aktorius – vaidmuo*

* Rudy Youngblood – Jaguaro Letena (*Jaguar Paw*) – pagrindinis veikėjas
* Dalia Hernandez – Septyniukė (*Seven*) – Jaguaro Letenos žmona
* Jonathan Brewer – Stačiokas (*Blunted*) – tvirtai sudėtas genties narys, tačiau leidžiasi valdomas Uošvės
* Morris Birdyellowhead – Titnago Dangus (*Flint Sky*) – Jaguaro Letenos tėvas, genties vadas
* Carlos Emilio Baez – Bėgantis Vėžlys (*Turtles Run*) – Jaguaro Letenos ir Septyneto sūnus
* Ramirez Amilcar – Riesta Nosis (*Curl Nose*) – genties narys
* Israel Contreras – Dūmo Varlė (*Smoke Frog*) – genties narys
* Israel Rios – Kakavos lapas (*Cocoa Leaf*) – genties narys
* Mayra Sérbulo – Jauna Moteris – viena genties narių
* María Isabel Díaz – Uošvė (*Mother in Law*) – Stačioko uošvė
* Espiridion Acosta Cache – Senas pasakorius (*Old Story Teller*) – genties senolis, pasakorius
* Raoul Trujillo – Puolantis Vilkas (*Zero Wolf*) – užpuolikų vadas
* Gerardo Taracena – Vidurinė Akis (*Middle Eye*) – užpuolikų vado sūnus
* Lorena Heranandez – mergaitė, išsakanti pranašystę

## Taip pat skaitykite
* Apocalypto (garso takelis)

## Išnašos

## Nuorodos
*